《今岁吾乡颇稔而收成值雨夜坐有怀二首 其一》
宋代·方一夔

千步平场筑杵齐，西风墟落转凄迷。要教岁计收霜稻，不分时长弄雨粞。

曩祝污邪酬愿望，近居畏垒费推挤。先生莫恋无钱饭，定把长镵理旧畦。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。